મોહન ભાગવતના આ નિવેદન બાદ વિરોધપક્ષોએ તેમના પર પ્રહારો કર્યા છે. જદયુના નેતા કે.સી. ત્યાગીએ જણાવ્યું છે કે મોહન ભાગવતનાં નિવેદન બાદ બંધારણમાં વિશ્વાસ ધરાવતા તમામ રાજકીય પક્ષોએ મોહન ભાગવત વિરુદ્ધ સંગઠિત થવું જોઈએ. ભાગવતના આ નિવેદનના ઉગ્ર પ્રત્યાઘાતો પડતાં તમામ રાજકીય પક્ષો હવે ઉછળી ઉછળીને અનામત પર બોલી રહ્યા છે. રાજદના પ્રમુખ લાલુપ્રસાદ યાદવે મોહન ભાગવતના નિવેદન પર ઉગ્ર પ્રતિક્રિયા આપતાં વડા પ્રધાન નરેન્દ્ર મોદી સામે સીધું નિશાન તાકીને સવાલ ઉઠાવ્યો હતો કે શું વડા પ્રધાન મોદી સંઘ પ્રમુખ ભાગવતના આદેશ પર પછાત અને દલિત વર્ગ માટે અનામતને ખતમ કરવા જઇ રહ્યા છે? લાલુ પ્રસાદ યાદવે ટ્વિટ કરતાં એટલી હદે જણાવ્યું હતું કે જો તમારી માતાનું દૂધ પીધું હોય તો અનામત નાબૂદ કરીને બતાવો. કહેવાતા ચાવાળા અને નવા નવા પછાત બનેલા મોદી જણાવે કે તેઓ તેમના આકા ભાગવતના કહેવાથી અનામત નાબૂદ કરવાના છે કેમ?